**Úrad pre dohľad nad zdravotnou starostlivosťou presťahuje košickú pobočku úradu a Súdnolekárske a patologicko-anatomické pracovisko do nových priestorov**

Úrad pre dohľad nad  zdravotnou starostlivosťou (ďalej „úrad“) v Košiciach dňa 17.10. 2017 slávnostne otvoril nové priestory budovy úradu na Ipeľskej ulici, kde od novembra bude sídliť jeho košická pobočka, ako aj Súdnolekárske a patologicko-anatomické pracovisko (SLaPA).

Tieto pracoviská pred rekonštrukciou budovy na Ipeľskej ulici, ktorá je vo vlastníctve úradu, sídlili v prenajatých priestoroch.

Košické SLaPA pracovisko sa navyše nachádzalo v najnevyhovujúcejších priestoroch zo všetkých pracovísk na Slovensku.

Predseda úradu MUDr. Tomáš Haško, MPH, pri tejto príležitosti povedal, že je rád, že všetci zamestnanci úradu v Košiciach získavajú po rokoch pôsobnosti v značne diskomfortných pomeroch možnosť pracovať v najmodernejších podmienkach, v adekvátnych vlastných priestoroch, disponujúcich špičkovým prístrojovým a laboratórnym vybavením.

**„*Úspech pri napĺňaní každodenných náročných úloh ovplyvňuje okrem iných dôležitých faktorov nepochybne aj úroveň pracovného prostredia. Pevne verím, že nové priestory vnesú do tunajšej atmosféry nesmierne dôležité faktory dôstojnosti, spoľahlivosti, bezpečnosti a pohodlia, čo sa v konečnom dôsledku prejaví na kvalite odborných úkonov a činností v dlhodobom horizonte,“*** uviedol MUDr. Tomáš Haško, MPH.

SLaPA pracovisko v Košiciach vykonáva patologicko-anatomické a súdnolekárske pitvy, ako aj pitvy nariadené orgánmi činnými v trestnom konaní (súdne pitvy). Súčasne sa komplexne zaoberá sérologickou a toxikologickou problematikou. V súčinnosti s vedecko-výskumnými inštitúciami sa venuje aj vzdelávaniu študentov i lekárov v špecializačných odboroch patologická anatómia a súdne lekárstvo.

Rekonštrukciu budovy na Ipeľskej ulici na základe verejnej súťaže, kde hodnotiacim kritériom bola najnižšia cena, realizovala spoločnosť BETPRES, spol. s r.o., Vranov nad Topľou, s ktorou úrad uzatvoril zmluvu na sumu 2 482 809,68 eur bez DPH.

Do súťaže sa prihlásilo 10 uchádzačov, žiaden z nich nebol zo súťaže vylúčený.